ก.ล.ต.เปิดรับฟังความเห็นการปรับเกณฑ์ผ่อนผันทำเทนเดอร์ฯ
ก.ล.ต. เปิดรับฟังความเห็นการปรับเกณฑ์ผ่อนผันทำเทนเดอร์ฯ โดยใช้มติผู้ถือหุ้น ซึ่งจะมีการปรับปรุงการดำเนินการกับบุคคลที่ผิดเงื่อนไขการผ่อนผันให้ทำคำเสนอซื้อ และอื่นๆ
15 ต.ค. 2558

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า ก.ล.ต. ได้เปิดรับฟังความคิดเห็นการปรับปรุงกระบวนการขอผ่อนผันการทำคำเสนอซื้อหลักทรัพย์ทั้งหมดของกิจการ โดยอาศัยมติที่ประชุมผู้ถือหุ้นของกิจการ (whitewash) และหลักเกณฑ์อื่นๆ เกี่ยวกับการทำคำเสนอซื้อหลักทรัพย์
โดยการเสนอปรับปรุงเกณฑ์ในครั้งนี้ มิได้เป็นการแก้ไขหลักการสำคัญ หรือหน้าที่หลักเกี่ยวกับการทำคำเสนอซื้อหลักทรัพย์ แต่เป็นไปเพื่อแก้ไขข้อขัดข้องในทางปฏิบัติและปรับปรุงข้อกำหนดให้สอดคล้องกันมากยิ่งขึ้น โดยยึดหลักการทำให้ผู้ถือหุ้นมีข้อมูลเพียงพอในการตัดสินใจเกี่ยวกับบริษัท และได้ผ่านการเปิดรับฟังความคิดเห็นเฉพาะกลุ่ม (focus group) มาแล้วชั้นหนึ่ง
ทั้งนี้ ในการเสนอปรับเกณฑ์ whitewash ในครั้งนี้จะมีเรื่องการนับรวม concert party  การปรับปรุงการดำเนินการกับบุคคลที่ผิดเงื่อนไขการผ่อนผันให้ทำคำเสนอซื้อ เป็นต้น  ยังมีการปรับปรุงหลักเกณฑ์อื่นๆ เกี่ยวกับการทำคำเสนอซื้อหลักทรัพย์ เช่น ข้อกำหนดให้ที่ปรึกษาการเงินที่ประเมินมูลค่าหุ้นในการทำคำเสนอซื้อเพื่อเพิกถอนหลักทรัพย์ต้องเป็นอิสระจากบริษัทที่ต้องการเพิกถอนและผู้ทำคำเสนอซื้อ เป็นต้น